Title: ประกาศกรมการศาสนา เรื่อง การจัดระบบข้อมูลข่าวสารส่วนบุคคล ตามพระราชบัญญัติข้อมูลข่าวสารของราชการ พ.ศ. 2550

ประกาศกรมการศาสนา

ประกาศกรมการศาสนา
เรื่อง
การจัดระบบข้อมูลข่าวสารส่วนบุคคล
ตามพระราชบัญญัติข้อมูลข่าวสารของราชการ
พ.ศ.
๒๕๕๐[๑]

เพื่อให้การปฏิบัติเกี่ยวกับการจัดระบบข้อมูลข่าวสารส่วนบุคคลเป็นไปตามมาตรา
๒๓ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่กำหนดให้หน่วยงานของรัฐปฏิบัติเกี่ยวกับการจัดระบบข้อมูลข่าวสารส่วนบุคคล
โดยจัดให้มีการลงพิมพ์ในราชกิจจานุเบกษาและตรวจสอบให้ถูกต้องอยู่เสมอ

กรมการศาสนา จึงได้ทำการจัดระบบข้อมูลข่าวสารส่วนบุคคลที่เกี่ยวข้องและจำเป็นในการปฏิบัติงาน
ดังนี้

๑.  ประเภทของบุคคลที่มีการจัดเก็บข้อมูล
๑.๑ ข้าราชการพลเรือน
๑.๒ พนักงานราชการ

๒. 
ประเภทของระบบข้อมูลข่าวสารส่วนบุคคล
๒.๑ สมุดประวัติ และ ก.พ. ๗
๒.๒ แฟ้มประวัติ
๒.๓ บันทึกในระบบคอมพิวเตอร์

๓.  ลักษณะการใช้ข้อมูลตามปกติ
๓.๑ ใช้เพื่อการบริหารงานบุคคล ในการแต่งตั้ง โอน
ย้าย เลื่อนระดับ เลื่อนขั้น
เงินเดือน ดำเนินการทางวินัย ลาออก ฯลฯ
๓.๒ ใช้เพื่อประกอบการเสนอชื่อขอพระราชทานเครื่องราชอิสริยาภรณ์
๓.๓ ใช้เพื่อบริการแก่หน่วยงานหรือบุคคลภายนอก
๓.๔ ใช้เพื่อวัตถุประสงค์ตามที่เจ้าของข้อมูลร้องขอ

๔.  วิธีการขอตรวจดูข้อมูลข่าวสารของเจ้าของข้อมูล
๔.๑ กรณีเจ้าของข้อมูลเป็นผู้ร้องขอตรวจดูข้อมูลของตนเอง
ให้ดำเนินการ ดังนี้
๔.๑.๑ กรณีแสดงตนเพื่อขอตรวจสอบข้อมูล ให้หน่วยงานที่เก็บรักษาข้อมูลนั้นเปิดเผยข้อมูลข่าวสารตามที่เจ้าของข้อมูลร้องขอ
๔.๑.๒ กรณีที่ไม่ได้ขอตรวจดูข้อมูลด้วยตนเอง ให้ส่งคำร้องเป็นหนังสือต่อหน่วยงานที่เก็บรักษาข้อมูลข่าวสารส่วนบุคคล
หรือมอบอำนาจให้บุคคลอื่นขอตรวจดูข้อมูลข่าวสารของตนเอง ให้หน่วยงานดังกล่าวเปิดเผยข้อมูลข่าวสารตามที่เจ้าของข้อมูลร้องขอ
๔.๒ กรณีที่หน่วยงานของกรมการศาสนา ซึ่งมีหน้าที่รับผิดชอบในการบริหารงาน
หรือมีอำนาจหน้าที่ในการนำข้อมูลไปดำเนินการใดๆ ในกิจการของกรมการศาสนา ความประสงค์ขอใช้ข้อมูล
ให้หน่วยงานที่เก็บรักษาข่าวสารข้อมูลบุคคลให้บริการข้อมูลแก่หน่วยงานนั้นๆ
๔.๓ กรณีเป็นหน่วยงานหรือบุคคลภายนอก มีความประสงค์ขอใช้ข้อมูลข่าวสาร
ส่วนบุคคลให้ดำเนินการ ดังนี้
๔.๓.๑ กรณีเป็นหมายศาล ให้หน่วยงานที่เก็บรักษาข้อมูลข่าวสารส่วนบุคคลให้ข้อมูลข่าวสารตามที่ศาลร้องขอ
๔.๓.๒ กรณีเป็นหน่วยงานของรัฐหรือเอกชน ให้หน่วยงานที่เก็บรักษาข้อมูลข่าวสารส่วนบุคคล
ให้ข้อมูลข่าวสารเฉพาะที่ไม่ก่อให้เกิดความเสียหายต่อเจ้าของข้อมูล เช่น ชื่อ
นามสกุล สังกัด
๔.๔ กรณีที่มีการขอใช้ข้อมูลข่าวสารส่วนบุคคล นอกเหนือจากการใช้ข้อมูลข่าวสารตามปกติ
หน่วยงานที่เก็บรักษาข้อมูลข่าวสารส่วนบุคคลจะให้ข้อมูลได้เมื่อได้รับควายินยอมเป็นหนังสือจากเจ้าของข้อมูล
ยกเว้นในกรณีที่เป็นหมายเรียก หรือคำสั่งของศาล
๔.๕ กรณีมีปัญหาในทางปฏิบัติ อธิบดีกรมการศาสนา หรือรองอธิบดีกรมการศาสนาหรือที่อธิบดีกรมการศาสนามอบหมาย
เป็นผู้พิจารณาชี้ขาด

๕.  วิธีการขอแก้ไขเปลี่ยนแปลงข้อมูล
๕.๑ เจ้าของข้อมูลเปลี่ยนแปลงแก้ไขข้อมูล เช่น เปลี่ยนชื่อตัว
ชื่อสกุล เพิ่มวุฒิการศึกษา โดยส่งสำเนาหลักฐานเอกสารและแจ้งความประสงค์ผ่านส่วนราชการที่สังกัด
๕.๒ ให้หน่วยงานที่เก็บรักษาข้อมูล (งานบริหารบุคคล
สำนักงานเลขานุการกรม) เปลี่ยนแปลง แก้ไขข้อมูลตามคำสั่งกรมการศาสนา เช่น ในการบันทึกรายการแต่งตั้ง
โยกย้าย เลื่อนระดับ ฯลฯ

๖.  แหล่งที่มาของข้อมูล
๖.๑ เจ้าของข้อมูล
๖.๒ จากระเบียบ คำสั่งกรมการศาสนา และอื่นๆ เช่น คำสั่งแต่งตั้ง
โอน ย้าย เลื่อนระดับและคำสั่งอื่นๆ ที่เกี่ยวข้อง

ประกาศ
ณ วันที่ ๒๘ มีนาคม พ.ศ. ๒๕๕๐
ปรีชา
กันธิยะ
อธิบดีกรมการศาสนา

วัชศักดิ์/ผู้จัดทำ
๒๒
พฤษภาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๕๙ ง/หน้า ๕๔/๑๖ พฤษภาคม ๒๕๕๐